钦定古今图书集成/方舆汇编/边裔典/第040卷 > 苍霞草 > 《送秘书晁监还日本国》〈并序〉唐王维
## 钦定古今图书集成/方舆汇编/边裔典/第040卷 > 苍霞草 > 《送秘书晁监还日本国》〈并序〉唐王维

舜觐群后，有苗不格，禹会诸侯，防风后至。动干戚之舞，兴斧钺之诛，乃贡九牧之金，始颁五瑞之玉。我开元天地大宝圣文神武应道皇帝，大道之行，先天布化，乾元广运，涵育无垠。若华为东道之标，戴胜为西门之候，岂甘心于筇杖，非征贡于包茅。亦由呼邪来朝，舍于蒲萄之馆；卑弥遣使，报以蛟龙之锦。牺牲玉“帛，以将厚意。服食器用，不宝远物。百神受职，五老告期，况乎戴发含齿，得不稽颡屈膝。” 海东国日，本为大服，圣人之训，有君子之风。正朔本乎夏时，衣裳同乎汉制。历岁方达，继旧好于行人；滔天无涯，贡方物于天子。同仪加等，位在王侯之先；掌次改观，不居蛮夷之邸。我无尔诈，尔无我虞，彼以好来，废关弛禁。上敷文教，虚至实归。故人民杂居，往来如市。晁司马结发游圣，负笈辞亲，问礼于老聃，学《诗》于子夏。鲁借车马，孔丘遂适于宗周；郑献缟衣，季札始通于上国。名成太学，官至客卿。必齐之姜，不归娶于高国。在楚犹晋，亦何独于由。余游宦二年，愿以君羹遗母；不居一国，欲其昼锦还乡。庄舄既显而思归，关羽报恩而终去。于是稽首北阙，裹足东辕。箧命赐之衣，怀敬问之诏。金简玉字，传道经于绝域之人；方鼎彝樽，致分器于异姓之国。琅琊台上，回望龙门；碣石馆前，敻然鸟逝。鲸鱼喷浪，则万里倒回；鹢首乘云，则八风却走。扶桑若荠，郁岛如萍。沃白日而簸三山，浮苍天而吞九域。黄雀之风动地，黑蜃之气成云。淼不知其所之，何相思之可寄？嘻！去帝乡之故旧，谒本朝之君臣，咏七子之诗，佩两国之印。恢我王度，谕彼蕃臣。三寸犹存，乐毅辞燕而未老；十年在外，信陵归魏而逾尊。子其行乎？余赠言者。

积水不可极，安知沧海东。九州何处所，万里若乘空。
向国唯看日，归帆但信风。鳌身映天黑，鱼眼射波红。
乡树扶桑外，主人孤岛中。别离方异域，音信若为通。